**Noteikumu projekta “Kārtība, kādā veic datu apmaiņu attiecībā uz elektroniski nosūtāmiem rīkojumiem un paziņojumiem par to izpildi”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts ir izstrādāts, lai izpildītu likuma “Par nodokļiem un nodevām” 18.2panta devītajā daļā, Kredītiestāžu likuma 66.2panta astotajā daļā un Maksājumu pakalpojumu un elektroniskās naudas likuma 44.3panta desmitajā daļā, kas stāsies spēkā ar 2017.gada 1.jūliju, noteikto uzdevumu Ministru kabinetam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2016.gada 23.novembra likumu “Grozījumi Kredītiestāžu likumā” un 2016.gada 23.novembra likumu “Grozījumi Maksājumu pakalpojumu un elektroniskās naudas likumā” kredītiestādēm un maksājumu pakalpojumu sniedzējiem, kas noteikti Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā, (turpmāk abi kopā – Subjekti) saistībā ar piedziņas vēršanu uz parādnieka naudas līdzekļiem ir noteikts pienākums sniegt informāciju saistībā ar rīkojumu izpildi, izmantojot Valsts reģionālās attīstības aģentūras (turpmāk – VRAA) pārziņā esošo Valsts informācijas sistēmu savietotāja koplietošanas daļu “Datu izplatīšanas tīkls” (turpmāk – DIT). Turklāt ar 2016.gada 23.novembra likumu “Grozījumi likumā “Par nodokļiem un nodevām”” Valsts ieņēmumu dienestam (turpmāk – VID) tika paredzēts pienākums izmantot DIT likuma “Par nodokļiem un nodevām” 18.2panta otrajā daļā noteikto rīkojumu paziņošanai. Saskaņā ar likuma “Par nodokļiem un nodevām” 18.2panta devīto daļu, kas stāsies spēkā ar 2017.gada 1.jūliju, ir nepieciešams izstrādāt Ministru kabineta noteikumu projektu, kas nosaka kārtību, kādā VID paziņo rīkojumus saistībā ar piedziņas bezstrīda kārtībā vēršanu uz parādnieka naudas līdzekļiem un rīkojumus par nodokļu maksātāja norēķinu operāciju daļēju vai pilnīgu apturēšanu un saņem paziņojumus par rīkojumu par naudas līdzekļu apķīlāšanu izpildi no Subjektiem elektroniski, izmantojot DIT, un šifrēti ar elektroniskā pasta starpniecību. Saskaņā ar Kredītiestāžu likuma 66.2panta astoto daļu, kas stāsies spēkā ar 2017.gada 1.jūliju, ir nepieciešams izstrādāt Ministru kabineta noteikumu projektu, kas nosaka kārtību, kādā kredītiestādes, izpildot rīkojumu saistībā ar piedziņas vēršanu uz parādnieka naudas līdzekļiem un rīkojumu par nodokļu maksātāja norēķinu operāciju daļēju vai pilnīgu apturēšanu, uzsāk un veic datu apmaiņu, izmantojot DIT, un šifrēti ar elektroniskā pasta starpniecību. Saskaņā ar Maksājumu pakalpojumu un elektroniskās naudas likuma 44.3panta desmito daļu, kas stāsies spēkā ar 2017.gada 1.jūliju, ir nepieciešams izstrādāt Ministru kabineta noteikumu projektu, kas nosaka kārtību, kādā maksājumu pakalpojumu sniedzējs, izpildot rīkojumu saistībā ar piedziņas vēršanu uz parādnieka naudas līdzekļiem un rīkojumu par nodokļu maksātāja norēķinu operāciju daļēju vai pilnīgu apturēšanu, uzsāk un veic datu apmaiņu, izmantojot DIT, un šifrēti ar elektroniskā pasta starpniecību.  Ar 2016. gada 23.novembra likumu “Grozījumi Civilprocesa likumā” zvērinātiem tiesu izpildītājiem (turpmāk – ZTI) rīkojumus par piedziņas vēršanu uz naudas līdzekļiem kredītiestādēs vai pie citiem maksājumu pakalpojumu sniedzējiem ir pienākums nosūtīt, izmantojot minēto datu apmaiņas modeli - veikt datu apmaiņu, izmantojot DIT.  Tādējādi ar grozījumiem minētajos normatīvajos aktos valstī tiek ieviesta vienota parādnieku naudas līdzekļu apķīlāšanas un piedziņas uz naudas līdzekļiem vēršanas kārtība.  Ar noteikumu projektu tiek paredzēta tehniskā kārtība, kādā tiks veikta piedziņas vēršana uz naudas līdzekļiem kredītiestādēs vai pie citiem maksājumu pakalpojumu sniedzējiem un norēķinu operāciju apturēšanas process, izmantojot DIT, un šifrēti ar elektroniskā pasta starpniecību. Ņemot vērā, ka ZTI rīkojumus Subjektiem paziņos un paziņojumu par to izpildi saņems Izpildu lietu reģistrā (Civilprocesa likuma 599.1panta desmitā daļa redakcijā, kas stāsies spēkā 2017.gada 1.jūlijā), noteikumu projektā paredzētā kārtība, kādā tiek uzsākta un veikta datu apmaiņa, izmantojot DIT, attiecināta arī uz Tiesu administrāciju kā Izpildu lietu reģistra pārzini un turētāju.  Atbilstoši normatīvajos aktos noteiktajam datu apmaiņu ar VID un ZTI Subjekti varēs veikt, izmantojot DIT, bet pārejas periodā datu apmaiņu varēs veikt, arī izmantojot šifrēšanas metodi - ar VID, rakstveida kārtību - ar ZTI. Lai personas, kuras ietekmēs minētais regulējums, varētu laicīgi sagatavoties ar regulējumu saistītajām izmaiņām, likumdevējs paredzējis, ka minētos Ministru kabineta noteikumu projektus ir jāpieņem līdz 2017.gada 1.martam.  **Datu apmaiņas process ar DIT**  Lai datu apmaiņā izmantotu DIT, visiem datu apmaiņas procesa dalībniekiem jāpieprasa VRAA DIT vides lietotāja tiesības. Plānots, ka pieprasījumu veidlapas tiks izvietotas vietnē: <https://viss.gov.lv/lv/Informacijai/Dokumentacija/> Koplietosanas\_komponetes/DIT. Ņemot vērā, ka ar laiku veidlapas varētu būt izvietotas citā tīmekļa sadaļā, projektā ir noteikta vispārīga norāde uz tīmekļa vietni https://viss.gov.lv.  Pēc DIT vides lietotāja tiesību piešķiršanas Subjektiem jāveic pieslēgšanās pieprasījums DIT kanāliem, kuru nosaukumus VID un Tiesu administrācija (turpmāk – Administrācija) iepriekš publicēs savā tīmekļvietnē. VID un ZTI paziņos rīkojumu, ievietojot to DIT kanālā XML (Extensible Markup Language) formātā, ievērojot VRAA pārziņā esošajā Valsts informācijas sistēmu savietotāja XML katalogā iepriekš publicēto XML shēmu struktūru un prasības.  Subjekti pieņems rīkojumus izpildei DIT piešķirto unikālo numuru, kuru veido rīkojuma DIT ievietošanas gads, mēnesis, diena, stunda, minūte, sekunde, milisekunde, secībā. Lai nodrošinātu minētā unikālā numura piešķiršanu, VRAA kā DIT pārzinim jāveic pielāgojumi DIT. DIT izstrādātāji ir norādījuši, ka iespējamība, ka varētu tikt ievietoti divi rīkojumi (Dienesta un Administrācijas kanālā) ar vienu un to pašu laiku (ar precizitātei līdz milisekundei), ir minimāla. Turklāt arī varbūtība, ka tie būs attiecināmi uz vienu un to pašu personu, ir ļoti niecīga. Tādējādi nevajadzētu veidoties problēmai ar Dienesta un ZTI rīkojumu izpildes secības noteikšanu.  Papildus minētajam unikālajam numuram katram rīkojumam, ko paziņos VID, tiks piešķirts unikālais rīkojuma numurs, kuru veidos VID informācijas sistēma. Savukārt katram rīkojumam, ko paziņos ZTI, arī tiks piešķirts unikālais rīkojuma numurs, kuru veidos Administrācijas informācijas sistēma. Šāda papildu unikālā rīkojuma numura noteikšana palīdzēs nodrošināt doto rīkojumu izsekojamību ar to uzlikto pienākumu izpildi, turklāt kalpos VID un Administrācijas informācijas apstrādes automatizēšanas procesam.  Subjekti paziņos par rīkojuma par naudas līdzekļu apķīlāšanu izpildi, ievietojot paziņojumus DIT kanālā XML formātā, ievērojot VRAA pārziņā esošajā Valsts informācijas sistēmu savietotāja XML katalogā iepriekš publicēto XML shēmu struktūru un prasības.  Subjektam un VID ir jānodrošina savu DIT ievietoto un saņemto datu, bet Administrācijai jānodrošina ZTI DIT ievietoto un saņemto datu dzēšanu tā, lai nepieļautu DIT kanālu pārpildīšanu. Lai izpildītu šādu uzdevumu, VID, Administrācija un Subjekts var uzstādīt savā profilā nepieciešamo dzēšanas intervālu, pēc konfigurēšanas dzēšanas process notiks automātiski un būs attiecināms uz atvērtajiem rīkojumiem un paziņojumiem. Turklāt VID, Subjekts un Administrācija var apskatīt kanāla pastkastes lielumu VISS portālā DIT saskarnē. Tāpat DIT arī ir paredzētas 2 notifikācijas par kanāla pastkastes pārpildījumu (kad pastkastes apjoms ir >95% un otra, kad pastkastes apjoms >100%). Ņemot vērā, ka saņemtās un sniegtās informācijas apmērs un tās saņemšanas regularitāte datu apmaiņā iesaistītajām personām ir dažāda, projektā nav iespējams noteikt vienotas rekomendējamās prasības ievietoto un saņemto datu dzēšanai, līdz ar to VID, Subjektam un Administrācijai ir nepieciešams noteikt dzēšanas intervālu, ņemot vērā informācijas apjomu un iepriekš minētās DIT konfigurēšanas iespējas ieviešanas nepieciešamību.  Subjektiem, VID un Administrācijai, lietojot DIT, jāievēro Valsts informācijas sistēmu savietotāja lietošanas kārtība, kas ir noteikta Ministru kabineta 2016.gada 14.jūnija noteikumos Nr. 374 “Valsts informācijas sistēmu savietotāja noteikumi”, kā arī konsultācijās sniegtie paskaidrojumi. Turklāt pēc VRAA sniegtās informācijas 2017.gadā, izpildot Ministru kabineta 2016.gada 14.jūnija noteikumu Nr. 374 “Valsts informācijas sistēmu savietotāja noteikumi” 56.punktā doto uzdevumu, tiks izstrādāti un aktualizēti infrastruktūras lietošanas noteikumi.  Lai minimizētu Subjektu izmaksas jaunās sistēmas izstrādei vai esošās sistēmas pielāgošanai, tiks nodrošināta vienota XML shēmu struktūra rīkojumiem, kurus paziņo VID, un rīkojumiem, kurus paziņo ZTI, kā arī vienota XML shēmu struktūra paziņojumiem par rīkojuma izpildi, kurus Subjekti paziņo VID un ZTI.  Subjekti var izvēlēties procesa automatizācijas pakāpi, kas savukārt ietekmē izmaksu apjomu jaunas sistēmas izstrādei vai esošās sistēmas pielāgošanai. Subjekti var izvēlēties automatizēt:   1. DIT ievietoto rīkojumu izgūšanu; 2. paziņojumu par rīkojuma izpildi ievietošanu DIT.   Lai izgūtu DIT ievietotos rīkojumus un ievietotu paziņojumus par rīkojuma izpildi automatizēti, Subjektam nepieciešams veikt vienreizēju sistēmas integrāciju ar DIT, kuru Subjekts varēs izmantot datu apmaiņas procesā gan ar VID, gan ar ZTI. Tajā pašā laikā DIT nodrošina arī iespēju izgūt DIT ievietotos rīkojumus un ievietot paziņojumus par rīkojuma izpildi DIT, neveicot Subjekta sistēmas integrāciju ar DIT, bet izmantojot DIT FTP (*File Transfer Protocol*) saskarni.  Papildus Subjekti var izvēlēties automatizēt XML formātā saņemto rīkojumu apstrādi un/vai paziņojumu par rīkojuma izpildi sagatavošanu XML formātā Subjekta sistēmā. Minētā automatizācija nav obligāts priekšnosacījums datu apmaiņas veikšanai, izmantojot DIT.  Subjektiem, kas vēlas datu apmaiņā izmantot DIT, jāpaziņo par to VID un Administrācijai laicīgi, lai varētu ievērot noteikumos noteikto sagatavošanas darbību veikšanu, t.sk. testēšanas procesu, bet ne vēlāk kā 10 darba dienas pirms pieslēgšanas pieprasījuma DIT kanāliem nosūtīšanas.  Saskaņā ar normatīvajos aktos noteikto ZTI un VID rīkojumus nosūtīs Subjektiem, kuri normatīvajos aktos noteiktajā kārtībā būs paziņojuši par personām atvērtajiem kontiem. Tomēr ievērojot, ka datu apmaiņas periodā var izveidoties situācija, ka pušu rīcībā esošā informācija par konkrētu personu atšķirsies, piemēram, persona var:  1) aizvērt kontu;  2) mainīt uzvārdu, stājoties laulībā.  Noteikumu projektā ir paredzēts, ka Subjekts ziņo par konstatētajām neatbilstībām. Piemērā minētajā pirmajā gadījumā Subjekts informē rīkojuma dēvēju, ka personai pie Subjekta konta nav, bet otrajā gadījumā, ka nesakrīt viens no trijiem personu identifikācijas parametriem. Rīkojuma devējs piemērā aprakstītajā otrajā gadījumā, saņemot informāciju par šādu neatbilstību, nosūtīs precizēto rīkojumu, tā piezīmju laukā norādot, ka saskaņā ar rīkojuma devēja rīcībā esošo informāciju persona ir veikusi uzvārda maiņu vai ievietos jaunu rīkojumu.  Lai aizsargātu fizisko personu datus un novērstu to nelikumīgu apstrādi, noteikumu projektā ir noteikts, ka Aģentūra un Subjekts nodrošina tādu tehnisko un organizatorisko līdzekļu lietošanu un lietotāju pārvaldību, lai ievērotu normatīvos aktos, kas reglamentē fizisko personu datu apstrādi un aizsardzību, noteikto. Turklāt Aģentūra nodrošina rīkojumu un paziņojumu par rīkojumu izpildi datu integritāti (pilnīgas un nemainītas informācijas saglabāšanu, proti, informācijai, kas tiek transformēta, ievietojot SSL tunelī, VRAA vienmēr varēs apliecināt, kā tā ir tā pati informācija, kas tika nodota, pievienojot nemainīguma apliecinājumu (hash vērtība)) un konfidencialitāti.  Aģentūra un Subjekts nodrošina rīkojumu un paziņojumu par rīkojumu izpildi ievietošanas DIT un izgūšanas no DIT notikumu auditācijas pierakstu saglabāšanu. Diskusiju rezultātā projekta izstrādē iesaistītās institūcijas atzina auditācijas pierakstu saglabāšanas noteikto 3 (trīs) gadu termiņu par samērīgu un mērķim atbilstošu. Auditācijas pieraksti tiks sniegti, pamatojoties uz Iestādes rakstisku pieprasījumu, samērīgā termiņā auditācijas pierakstu sagatavošanai un nosūtīšanai - 10 (desmit) darba dienu laikā.  **Datu apmaiņa šifrēti**  Lai nodrošinātu datu apmaiņu šifrēti ar elektroniskā pasta starpniecību, plānots izmantot šifrēšanai PGP (Pretty Good Privacy) šifrēšanas tehnoloģiju un Open PGP standartu. Līdz ar to VID, izpildot Ministru kabineta doto uzdevumu, (pēc tam, kad ir publicētas XML shēmas) līdz 2017.gada 20.maijam nosūtīs Subjektiem vēstules ar lūgumu līdz 2017.gada 1.jūnijam informēt par datu apmaiņas veidu, kuru Subjekts izmantos datu apmaiņai, sākot ar 2017.gada 1.jūliju. Ja Subjekts izmantos šifrēšanas veidu, VID un Subjektiem jāapmainās ar publiskajām PGP atslēgām.  Gadījumā, ja Subjekts minēto informāciju nesniegs, tiks uzskatīts, ka attiecīgais Subjekts nevarēs izpildīt normatīvajā regulējumā noteikto un nodrošināt ar 2017.gada 1.jūliju uzlikto pienākumu izpildi.  Subjektam jāpieprasa VID publiskā PGP atslēga. VID, atbildot uz Subjekta pieprasījumu, nosūta tīmekļa resursa adresi, kurā ir pieejama VID publiskā PGP atslēga. Pēc tam Subjekts nosūta VID savu publisko PGP atslēgu, šifrējot to ar iepriekš paziņoto VID publisko PGP atslēgu. VID apstiprina Subjekta publiskās PGP atslēgas saņemšanu, nosūtot paziņojumu par to, šifrējot to ar iepriekš paziņoto Subjekta publisko PGP atslēgu. VID un Subjektiem jānodrošina privātās PGP atslēgas aizsardzība pret izpaušanu.  Ņemot vērā, ka gan likumā “Par nodokļiem un nodevām”, gan Kredītiestāžu likumā, gan arī Maksājumu pakalpojumu un elektroniskās naudas likumā datu apmaiņas veids – šifrēti ar elektroniskā pasta starpniecību - ir noteikts kā pārejas posmā (uz 2 gadiem) iespējamais izmantojamais datu apmaiņas veids, jau šobrīd noteikumu projektā tiek noteikts laiks, līdz kuram darbosies normas, kas nosaka regulējumu attiecībā uz šo datu apmaiņas veidu. Arī iepriekš minētajos likumos (normas stāsies spēkā 2017.gada 1.jūlijā) jau ir noteikts, ka regulējums attiecībā uz datu apmaiņas veidu – šifrēti ar elektroniskā pasta starpniecību – zaudē spēku 2019.gada 1.jūlijā.  Projekts regulē datu apmaiņas kārtību, un lai nodrošinātu šīs kārtības visaptverošu un efektīvu regulējumu, projektā ir iekļautas arī normas, kas nosaka VID, ZTI un Administrācijas rīcību gadījumos, kad Subjekti neievēro kārtību, termiņus vai citus nosacījumus datu apmaiņas veikšanai. Savukārt attiecībā uz Finanšu un kapitāla tirgus komisijas rīcību, saņemot informāciju par konstatēto pārkāpumu saistībā ar datu apmaiņas kārtības neievērošanu, tā rīkosies atbilstoši normatīvajos aktos noteiktajam. Proti, atbilstoši Finanšu un kapitāla tirgus komisijas likuma 6.panta 2.punktam un 7.panta pirmās daļas 5.punktam Finanšu un kapitāla komisija kontrolē finanšu un kapitāla tirgus dalībnieku darbības atbilstību normatīvajiem aktiem, un normatīvo aktu pārkāpumu gadījumā, Finanšu un kapitāla komisija ir tiesīga piemērot normatīvajos aktos noteiktās sankcijas. Ievērojot minēto, šobrīd tiesiskais regulējums nodrošina efektīvu kontroli pār šajos noteikumos noteikto pienākumu ievērošanu no finanšu un kapitāla tirgus dalībnieku puses. |
| 3. | Projekta izstrādē iesaistītās institūcijas | Finanšu ministrija, VID, VRAA, Tieslietu ministrija, Tiesu administrācija. |
| 4. | Cita informācija | Projekta izstrādē tika iesaistīta Latvijas Komercbanku asociācija, Rietumu banka, ZTI padome, VAS Latvijas Pasts. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Subjekti, kas izpilda VID un ZTI rīkojumus. Juridiskas un fiziskas personas, uz kuru noguldījumiem (piemēram, kontos esošie naudas līdzekļi, terminēti/beztermiņa ieguldījumi vai uzkrājumi) būs vērsta piedziņa, tiks veikta noguldījumu apķīlāšana vai kuram VID veiks norēķinu operāciju pilnīgu vai daļēju apturēšana. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertajam tiesiskajam regulējumam ir pozitīva ietekme uz tautsaimniecību. Ieviešot praksē ar noteikumu projektu paredzēto kārtību piedziņas vēršanai uz parādnieka naudas līdzekļiem un norēķinu operāciju apturēšanai, paredzams, ka tiks paātrināta norēķinu operāciju apturēšana un paaugstināta piedziņas efektivitāte un tādējādi palielināts tās ietvaros piedzīto naudas līdzekļu apmērs, kas savukārt nodrošinās augstāku kreditoru interešu aizsardzības līmeni. Ieviešot datu apmaiņu elektroniskā formā, tiks paātrināts izpildes process kopumā, kā arī ietaupīti gan finanšu resursi, gan patērētais laiks. Subjektu rīcībā nav precīzu datu par vidējām izmaksām, kādas tiem rodas, lai šobrīd manuāli apstrādātu VID un ZTI rīkojumus piedziņas lietās, un sniegtu uz tiem atbildes. |
| 3. | Administratīvo izmaksu monetārs novērtējums | Administratīvo izmaksu monetāru aprēķinu nav iespējams veikt. Katra Subjekta darba apjoms, apstrādājot VID un ZTI rīkojumus, ir atšķirīgs un atkarīgs gan no Subjekta klientu skaita un attiecīgi no saņemto VID un ZTI rīkojumu skaita, gan katra Subjekta individuālas darba organizācijas. Tāpat šobrīd nav iespējams sniegt datus par izmaksām, kādas Subjektiem varētu rasties saistībā ar nepieciešamību veikt izmaiņas informācijas sistēmās gadījumā, ja Subjekts vēlēsies automatizēt informācijas saņemšanas procesu, savienojot rīcībā esošo sistēmu ar DIT. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: |  |  |  |  |  |
| 2.1. valsts pamatbudžets |  |  |  |  |  |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: |  |  |  |  |  |
| 3.1. valsts pamatbudžets |  |  |  |  |  |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izmaiņu veikšanai VID informācijas sistēmās nepieciešamais finansējums ir kopā 318 441 EUR:  a) informācijas sistēmas izveide informācijas glabāšanai – 294 887 EUR;  b) izmaiņas VID informācijas sistēmu savietotājā informācijas saņemšanai un nodošanai, izmantojot DIT – 23 554 EUR;  Nepieciešamie līdzekļi izmaiņu veikšanai VID IS tiks nodrošināti no VID dotācijas budžetā piešķirtā finansējuma.  Nepieciešamie līdzekļi (provizoriska summa: 15 000 EUR bez PVN) izmaiņu veikšanai VRAA datu izplatīšanas tīkla risinājumā tiks nodrošināti no VRAA budžeta finansējuma.  Lai nodrošinātu Izpildu lietu reģistra datu apmaiņu ar Subjektiem, izmantojot DIT, nepieciešams finansējums 220 000 *euro* apmērā (Izpildu lietu reģistra funkcionalitātes izstrāde – 80 000 *euro* apmērā, Izpildu lietu reģistra *web* servisa izstrāde – 40 000 *euro* apmērā, tehnoloģisko resursu izmaksas 100 000 *euro* apmērā). Lai nodrošinātu sistēmas ilgtermiņa uzturēšanu, kā arī, lai nodrošinātu funkcionalitātes pilnveidošanu, papildus plānotas arī sistēmas uzturēšanas izmaksas, kas sastāda – 44 000 *euro* gadā. Atbilstoši 2016. gada 23. novembra likuma "Grozījumi Civilprocesa likumā" un 2016. gada 23. novembra likuma "Grozījumi likumā "Par nodokļiem un nodevām"" sākotnējās ietekmes novērtējuma ziņojumos (anotācijās) paredzētajam nepieciešamās izmaiņas Izpildu lietu reģistrā un uzturēšanu sedz Valsts akciju sabiedrība "Tiesu namu aģentūra" no saviem finanšu līdzekļiem. Strādājot pie tehniskajiem risinājumiem, secināts, ka konkrētās datu apmaiņas funkcionalitātes izstrādi iespējams nodrošināt efektīvāk un ekonomiskāk, izstrādes darbus uzdodot īstenot Izpildu lietu reģistra sistēmas pārzinim – Tiesu administrācijai - izmantojot sistēmas šā brīža izstrādātāja pakalpojumus. Izdevumi datu apmaiņas funkcionalitātes izstrādei un uzturēšanai nodrošināmas no Tiesu administrācijas pašu ieņēmumiem, kas saņemti par Izpildu lietu reģistra un tā elektronisko izsoļu moduļa lietošanu. Vienlaikus ir pārskatāmi Ministru kabineta 2015.gada 30.jūnija noteikumi Nr.346 "Tiesu administrācijas maksas pakalpojumu cenrādis", lai nodrošinātu iespēju izmaksas, kas saistītas ar datu apmaiņas funkcionalitātes izstrādi Izpildu lietu reģistrā un tās uzturēšanu, nodrošināt no pašu ieņēmumiem, kas saņemti par Izpildu lietu reģistra un elektronisko izsoļu moduļa lietošanu. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumi Ministru kabineta 2015.gada 30.jūnija noteikumos Nr.346 "Tiesu administrācijas maksas pakalpojumu cenrādis". |
| 2. | Atbildīgā institūcija | Tieslietu ministrija sadarbībā ar Tiesu administrāciju. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta uzsākšanu ir ievietota Finanšu ministrijas mājas lapā. |
| 2. | Sabiedrības līdzdalība projekta izstrādē | Projekta izstrādē notikušas konsultācijas ar Latvijas Komercbanku asociāciju, Rietumu banku un Latvijas zvērinātu tiesu izpildītāju padomi. |
| 3. | Sabiedrības līdzdalības rezultāti | Projekta izstrādē tika iesaistīta Latvijas Komercbanku asociācija, kura pauda konceptuālu saskaņojumu digitalizācijas procesa ieviešanai kredītiestāžu saziņā ar VID un ZTI piedziņas lietās, izmantojot DIT. Tajā pat laikā vērsa uzmanību uz nepieciešamību pēc iespējas vairāk mazināt slogu un vienādot procesus, kas kredītiestādēm būs uzlikts ar regulējuma ieviešanu. |
| 4. | Cita informācija | Ar Ministru kabineta protokollēmumu tiek uzlikts pienākums VID un Tiesu administrācijai, piedaloties Latvijas Komercbanku asociācijai, izstrādāt publicējamās XML shēmas vienotu struktūru un prasības un publicēt to līdz 2017.gada 1.maijam VID un Tiesu administrācijas tīmekļvietnē.  Turklāt, ņemot vērā, ka, lai nodrošinātu DIT izmantošanas ieviešanu ar 2017.gada 1.jūliju, ir nepieciešams veikt noteiktas darbības, ar Ministru kabineta protokollēmumu tiek uzlikts pienākums VID līdz 2017.gada 15.maijam vēršoties ar pieprasījumu Finanšu un kapitāla tirgus komisijā sagatavot informāciju par maksājumu pakalpojumu sniedzējiem, kas noteikti Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā. Turklāt VID tiks dots uzdevums līdz 2017.gada 20.maijam kredītiestādēm un maksājumu pakalpojumu sniedzējiem, kas tiks iekļauti sarakstā, pieprasīt informāciju par veidu, kas tiks izmantots datu apmaiņai ar 2017.gada 1.jūliju. VID būs jānodrošina datu apmaiņas šifrētā veidā ieviešana ar 2017.gada 1.jūliju, proti, VID būs nepieciešams nodrošināt, lai visiem Subjektiem, kas veiks datu apmaiņu šifrētā veidā, ir paziņota VID publiskā PGP atslēga un Subjekti ir paziņojuši VIDam savu publisko PGP atslēgu līdz 2017.gada 30.jūnijam. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID, VRAA, TA, ZTI |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministra vietā –

Ministru prezidents Māris Kučinskis

K.Voiniča 67095567

Kristine.Voinica@fm.gov.lv